**DIRECȚIA GENERALĂ APE**

**Nr. DGA/130499/13.12.2022**

**REFERAT DE APROBARE**

În cadrul proiectului „Implementarea și dezvoltarea de sisteme și standarde comune pentru optimizarea proceselor decizionale în domeniul apelor și pădurilor, aplicarea sistemului de politici bazate pe dovezi în Ministerul Apelor și Pădurilor pentru sistematizarea și simplificarea legislației din domeniul apelor și realizarea unor proceduri simplificate pentru reducerea poverii administrative pentru mediul de afaceri în domeniul silviculturii” (SIPOCA 395) a fost întreprinsă o amplă analiză a cadrului legislativ în vigoare în domeniul managementului apelor, în vederea îmbunătățirii acestuia.

 Conform specificațiilor din cererea de finanțare, Subactivitatea A14.1: Propuneri de simplificare și sistematizare a legislației în domeniu, inclusiv cu parcurgerea unor etape de consultare publică, s-a efectuat o analiză a tuturor actelor normative din domeniul managementului apei, prin aplicarea riguroasă a principiilor necesității și proporționalității, cu verificarea corelațiilor și a redundanței reglementărilor din cuprinsul acestor acte normative.

 Această analiză a avut ca rezultat livrabilul intitulat „Listă de propuneri de simplificare și sistematizare a legislației în domeniul managementului apei”. În cadrul listei menționate se regăsește și propunerea de abrogare a Ordinului ministrului mediului şi gospodăririi apelor nr.479/2006 pentru aprobarea metodologiei și chestionarelor de raportare a datelor din domeniul apelor, publicat în Monitorul Oficial, Partea I nr.619 din 18 iulie 2006.

În acest context, menționăm că propunerea de abrogare se bazează pe argumente logice și pertinente.

Astfel, Ordinul ministrului mediului şi gospodăririi apelor nr.479/2006 a fost emis ca urmare a necesității stringente de obținere și raportare către Comisia Europeană a datelor solicitate în procesul de aderare a țării noastre la Uniunea Europeană.

Ulterior emiterii acestui ordin, cerințele europene de raportare a datelor din domeniul apelor, de către statele membre și asociate, au evoluat, iar în scopul raportării armonizate de către toate statele membre s-a creat un grup de lucru special de raportare în domeniul apelor, în cadrul Comisiei Europene.

Pentru obținerea și raportarea de date comparabile, în cadrul acestui grup de lucru, experții din statele membre au elaborat o serie de ghiduri/manuale de raportare specifice. În același timp, la nivelul Comisiei Europene a fost realizat și pus în funcțiune Sistemul electronic de raportare WISE (Water Information System for Europe), în cadrul căruia statele membre raportează îndeplinirea cerințelor directivelor din domeniul apelor încărcând datele în format predefinit conform prevederilor noilor ghiduri/manuale de raportare specifice. Astfel, cele 4 chestionare și indicațiile metodologice de completare a acestora, aprobate prin ordinul ministrului mediului şi gospodăririi apelor nr.479/2006 au devenit perimate și nu mai au aplicabilitate.

Având în vedere cele de mai sus, precum și necesitatea simplificării și sistematizării legislației în domeniul apei, Ministerul Mediului, Apelor și Pădurilor a consultat Administraţia Naţională „Apele Române” cu privire la necesitatea abrogării Ordinului ministrului mediului şi gospodăririi apelor nr.479/2006 pentru aprobarea metodologiei și chestionarelor de raportare a datelor din domeniul apelor. Astfel, prin adresa nr. DGA 130014/12.09.2022, s-a solicitat punctul de vedere al Administrației Naționale „Apele Române”, care prin adresa nr.20627/CC/26.09.2022 a comunicat că este de acord cu acest demers.

Ca urmare, a fost elaborat proiectul de ordin pentru abrogarea Ordinului ministrului mediului și gospodăririi apelor nr.479/2006 pentru aprobarea metodologiei și chestionarelor de raportare a datelor din domeniul apelor.

Luând în considerare cele prezentate anterior, vă supunem spre aprobare proiectul de ordin pentru abrogarea Ordinului ministrului mediului și gospodăririi apelor nr.479/2006 pentru aprobarea metodologiei și chestionarelor de raportare a datelor din domeniul apelor.

**DIRECTOR GENERAL**

**Simona Olimpia NEGRU**

Avizat:

Gheorghe CONSTANTIN, director general adj., Direcția Generală Ape

Elaborat :

Raluca – Mihaela Marinescu, șef serviciu, Direcția Generală Resurse Umane, Juridică

 și Relația cu Parlamentul

dr. ing. Ruxandra BĂLĂEȚ, consilier superior, Direcția Generală Ape.